CELEX: 32021R0166
Language: el
Date: 2021-02-10 00:00:00
Title: Εκτελεστικός κανονισμός (ΕΕ) 2021/166 της Επιτροπής της 10ης Φεβρουαρίου 2021 για την τροποποίηση του εκτελεστικού κανονισμού (ΕΕ) 2015/1368 όσον αφορά την παράταση των εθνικών προγραμμάτων στον τομέα της μελισσοκομίας

11.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 48/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/166 ΤΗΣ ΕΠΙΤΡΟΠΗΣ
         της 10ης Φεβρουαρίου 2021
         για την τροποποίηση του εκτελεστικού κανονισμού (ΕΕ) 2015/1368 όσον αφορά την παράταση των εθνικών προγραμμάτων στον τομέα της μελισσοκομίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 57 πρώτο εδάφιο στοιχείο γ) και το άρθρο 223 παράγραφος 3 πρώτο εδάφιο στοιχείο γ),
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) 2015/1368 της Επιτροπής (2) θεσπίζονται κανόνες για την κοινοποίηση, την έγκριση και την τροποποίηση των εθνικών μελισσοκομικών προγραμμάτων.
                  
               
                     (2)
                  
                  
                     Σύμφωνα με τον κανονισμό (ΕΕ) 2020/2220 του Ευρωπαϊκού Κοινοβουλίου και του Συμβουλίου (3), τα εθνικά προγράμματα που καταρτίστηκαν για την περίοδο από την 1η Αυγούστου 2019 έως την 31η Ιουλίου 2022 θα πρέπει να παραταθούν έως την 31η Δεκεμβρίου 2022.
                  
               
                     (3)
                  
                  
                     Στον κανονισμό (ΕΕ, Ευρατόμ) 2020/2093 του Συμβουλίου (4) καθορίζεται το ετήσιο ανώτατο όριο για το Ευρωπαϊκό Γεωργικό Ταμείο Εγγυήσεων («ΕΓΤΕ»). Εντός αυτού του ανώτατου ορίου, το εν λόγω ταμείο θα χρηματοδοτήσει τη συνεισφορά της Ένωσης στα μελισσοκομικά προγράμματα, με ισχύ από το 2021. Το συνολικό ποσό που προβλέπεται στο πολυετές δημοσιονομικό πλαίσιο για το ΕΓΤΕ περιλαμβάνει αύξηση σε 60 εκατ. EUR ετησίως για τα μελισσοκομικά προγράμματα.
                  
               
                     (4)
                  
                  
                     Τα κράτη μέλη θα πρέπει να τροποποιήσουν τα εθνικά τους προγράμματα, ώστε να ληφθούν υπόψη η παράταση των προθεσμιών και η αύξηση του προϋπολογισμού για τον τομέα της μελισσοκομίας. Θα πρέπει να κοινοποιήσουν στην Επιτροπή τα τροποποιημένα προγράμματα για τα οποία απαιτείται έγκριση έως τις 15 Μαρτίου 2021.
                  
               
                     (5)
                  
                  
                     Για να διασφαλιστεί η συνέχεια των πληρωμών, οι πληρωμές που αφορούν μέτρα τα οποία εφαρμόζονται από την 1η Αυγούστου 2022 έως τις 31 Δεκεμβρίου 2022 θα πρέπει να καταβληθούν στους δικαιούχους μεταξύ της 16ης Οκτωβρίου 2022 και της 15ης Οκτωβρίου 2023.
                  
               
                     (6)
                  
                  
                     Συνεπώς, ο εκτελεστικός κανονισμός (ΕΕ) 2015/1368 θα πρέπει να τροποποιηθεί αναλόγως.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2015/1368 τροποποιείται ως εξής:
            
                        1)
                     
                     
                        στο άρθρο 3, προστίθεται το ακόλουθο δεύτερο εδάφιο:
                        «Τα κράτη μέλη κοινοποιούν στην Επιτροπή, έως τη 15η Μαρτίου 2021, την τροποποίηση των εθνικών προγραμμάτων τους σύμφωνα με το άρθρο 55 παράγραφος 1 δεύτερο εδάφιο του κανονισμού (ΕΕ) αριθ. 1308/2013. Η τροποποίηση αυτή λαμβάνει υπόψη την αυξημένη συνεισφορά της Ένωσης από το 2021.»·
                     
                  
                        2)
                     
                     
                        στο άρθρο 5 παράγραφος 1, προστίθεται το ακόλουθο δεύτερο εδάφιο:
                        «Οι τροποποιήσεις των μελισσοκομικών προγραμμάτων σύμφωνα με το άρθρο 3 δεύτερο εδάφιο εγκρίνονται από την Επιτροπή σύμφωνα με το άρθρο 57 πρώτο εδάφιο στοιχείο γ) του κανονισμού (ΕΕ) αριθ. 1308/2013, έως τη 15η Ιουνίου 2021.»·
                     
                  
                        3)
                     
                     
                        στο άρθρο 7, παρεμβάλλεται το ακόλουθο τρίτο εδάφιο:
                        «Κατά παρέκκλιση από το δεύτερο εδάφιο, οι πληρωμές που αφορούν μέτρα τα οποία εφαρμόζονται από την 1η Αυγούστου 2022 έως τις 31 Δεκεμβρίου 2022 πραγματοποιούνται μεταξύ της 16ης Οκτωβρίου 2022 και της 15ης Οκτωβρίου 2023.».
                     
                  
         
            Άρθρο 2
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2015/1368 της Επιτροπής, της 6ης Αυγούστου 2015, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενισχύσεις στον τομέα της μελισσοκομίας (ΕΕ L 211 της 8.8.2015, σ. 9).
         
            (3)  Κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με τη θέσπιση ορισμένων μεταβατικών διατάξεων για τη στήριξη από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και από το Ευρωπαϊκό Γεωργικό Ταμείο Εγγυήσεων (ΕΓΤΕ) τα έτη 2021 και 2022 και για την τροποποίηση των κανονισμών (ΕΕ) αριθ. 1305/2013, (ΕΕ) αριθ. 1306/2013 και (ΕΕ) αριθ. 1307/2013 όσον αφορά τους πόρους και την εφαρμογή τους τα έτη 2021 και 2022 και του κανονισμού (ΕΕ) αριθ. 1308/2013 όσον αφορά τους πόρους και την κατανομή αυτής της στήριξης τα έτη 2021 και 2022 (ΕΕ L 437 της 28.12.2020, σ. 1).
         
            (4)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433I της 22.12.2020, σ. 11).